ენი ჯამპ კენონი

ენი ჯამპ კენონი (ინგლ. Annie Jump Cannon; დ. 11 ქირსეთუთა, 1863, დოვერი, დელავერი, ააშ — ღ. 13 პირელი, 1941, კემბრიჯი, მასაჩუსეტსი, ააშ) — ამერიკალი ასტრონომი, ნამუქჷთ მიშეღჷ დიდი მენცარული კონტრიბუცია მურიცხეფიშ სპექტრალური კლასიფიკაციაშ გოვითარაფაშა. ენი ჯამპ კენონი, ედუარდ ჩარლზ პიკერინგიწკჷმა ართო, რდჷ მურიცხეფიშ ჰარვარდიშ კლასიფიკაციაშ სქემაშ ართ-ართი დუმარსხუაფალი. ჸათე კლასიფიკაციას მურიცხეფი კლასიფიცირებული რე თინეფიშ ტემპერატურაშ დო სპექტრალური ტიპეფიშ მეჯინათ.

ენი ჯამპ კენონი გურაფულენდჷ ფიზიკას დო ასტრონომიას უელსლიშ კოლეჯის, გიშარჩქინელი ამერიკალი ფიზიკოსიშ დო ასტრონომიშ სარა ფრენსის უაიტინგიშ ხემანჯღვერობათ. 1884 წანას კენონიქ მიპალუ ომენცარე ხარისხი ფიზიკას დო მალას დელავერიშა დირთჷ. 1892 წანას კენონიქ ევროპაშა მიდართჷ. ევროპაშე დორთინაშ უკულ გურაფა გაგინძორჷ რედკლიფიშ კოლეჯის. გურაფაშ თებაშ უკულ კენონი მუშენდჷ ჰარვარდიშ ლაბორატორიას ედუარდ პიკერინგიწკჷმა ართო. 1925 წანას კენონიქ გინირთჷ მაართა ოსურო, ნამუქჷთ მიპალუ ოქსფორდიშ უნივერსიტეტიშ საპატიო დოქტორიშ ხარისხი. ენი ჯამპ კენონიშ ჯოხონობაშ რე ირწანიანი პრემია, ნამუთ გინმაჩამუ ასტრონომიაშ დარგის მოხანდე ოსურ-მენცარეფს. პრემიას ადმინისტრირენს ამერიკაშ ასტრონომიული ჯარალუა. ენი ჯამპ კენონი პოლიტიკურო ხოლო აქტიური ფიგურა რდჷ. კენონი რდჷ სუფრაჟისტი დო ამერიკაშ ოსურეფიშ ერუანული პარტიაშ მაკათური.

ლიტერატურა
 Gerber, Carole (2011). Annie Jump Cannon, Astronomer. Gretna, LA: Pelican.

რესურსეფი ინტერნეტის
 ენი ჯამპ კენონი ენციკლოპედია ბრიტანიკას

კატეგორია:ამერიკალეფი
კატეგორია:ამერიკალი ასტრონომეფი
კატეგორია:დუნაბადი 1863
კატეგორია:ნაღურა 1941